สังคมข่าวหุ้น
*ดัชนีตลาดหุ้นไทยวานนี้ (23 มี.ค.) ปิดที่ 1,564.25 จุด ลดลง 2.11 จุด หรือ 0.13% มูลค่าการซื้อขาย 93,389.74 ล้านบาท กูรูแนะจับตาประชุม กนง.วันนี้ (24 มี.ค.) โดยส่วนใหญ่คาดคงดอกเบี้ยนโยบายที่ 0.50%
23 มี.ค. 2564

ดวงดี
*ดัชนีตลาดหุ้นไทยวานนี้ (23 มี.ค.) ปิดที่ 1,564.25 จุด ลดลง 2.11 จุด หรือ 0.13% มูลค่าการซื้อขาย 93,389.74 ล้านบาท กูรูแนะจับตาประชุม กนง.วันนี้ (24 มี.ค.) โดยส่วนใหญ่คาดคงดอกเบี้ยนโยบายที่ 0.50%
*วานนี้ ธปท. ร่วมกับกระทรวงการคลัง และภาคส่วนที่เกี่ยวข้อง เสนอ 2 มาตรการใหม่ ได้แก่ 1.มาตรการสนับสนุนการให้สินเชื่อแก่ผู้ประกอบธุรกิจ (สินเชื่อฟื้นฟู) วงเงิน 250,000 ล้านบาท และ 2. มาตรการสนับสนุนการรับโอนทรัพย์ชำระหนี้ และให้สิทธิลูกหนี้ซื้อคืน (โครงการพักทรัพย์ พักหนี้) วงเงิน 100,000 ล้านบาท ฟากสมาคมธนาคารไทยพร้อมธนาคารสมาชิก ขานรับมติครม. เดินหน้าสนับสนุน 2 มาตรการให้ความช่วยเหลือฟื้นฟูผู้ประกอบธุรกิจที่ได้รับผลกระทบจากโควิด-19 อย่างรุนแรง เพื่อลดภาระดอกเบี้ยและมีสภาพคล่องสำหรับทำธุรกิจต่อไปได้
*พอจะมีข่าวดีให้ผ่อนคลายความตึงเครียดกันได้บ้าง หลังจากที่สถานการณ์โควิด-19 มีทิศทางที่ดีขึ้น ประกอบกับภาครัฐทยอยออกมาตรการมากระตุ้นการใช้จ่าย ทำให้เศรษฐกิจไทยแนวโน้มดีไปด้วย ขณะที่ “ร.ท.สัมพันธ์ ขุทรานนท์” ผู้อำนวยการท่าอากาศยานดอนเมือง บริษัท ท่าอากาศยานไทย จำกัด (มหาชน) หรือ AOT คาดวันหยุดสงกรานต์ปีนี้คึกคัก ดันปริมาณการเดินทางของประชาชนผ่านสนามบินดอนเมืองมากกว่า 1.54 แสนคน เพิ่มขึ้น 3,791% จากปีก่อน และมีปริมาณเที่ยวบินรวม 1,998 เที่ยวบิน เพิ่มขึ้น 1,981%
*บริษัท ซิงเกอร์ประเทศไทย จำกัด (มหาชน) หรือ SINGER เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า บริษัทแต่งตั้ง นางสาวปิยนันท์ วิสารทเวคิน ดำรงตำแหน่ง ผู้อำนวยการสายงานบัญชีและการเงิน หรือ CFO แทนนางสาวบุษบา กุลศิริธรรม ที่ลาออก โดยให้มีผลแต่งตั้งวันที่ 22 มี.ค. 2564
*บิ๊กบอส PLANET “ประพัฒน์ รัฐเลิศกานต์” ปักธงปี 2564 ก้าวสู่การเป็นผู้ให้บริการเทคโนโลยีดิจิทัล (Digital Technology Provider) เต็มตัว ชู 4 กลุ่มเทคโนโลยีเมกะเทรนด์ ประกอบด้วย Telecom, Cyber Security, Digital และ 5จี ตั้งเป้าเจาะ 4 ตลาดอัจฉริยะ ที่กำลังมีความต้องการสูงในสังคมยุคใหม่ คาดภายใน 3 ปี (ปี 2564-2566) รายได้โตก้าวกระโดดแตะ 2 พันล้านบาท พร้อมตั้งเป้ารายได้ปี 2564 โตประมาณ 25%
*“ธงชัย บุศราพันธ์” ประธานกรรมการ และประธานเจ้าหน้าที่บริหารร่วม บริษัท โนเบิล ดีเวลลอปเมนท์ จำกัด (มหาชน) หรือ NOBLE ส่งซิกธุรกิจอสังหาฯ สัญญาณฟื้น ลุยเปิดโครงการใหม่ 2 ทำเลทอง บางนา-ทองหล่อ เจาะตลาดลูกค้าไทย-ต่างประเทศ หนุนเป้าหมายรายได้ปีนี้แตะระดับ 11,000 ล้านบาท และยอดขาย (pre-sale) 16,000 ล้านบาท โดยการเปิดโครงการใหม่จำนวน 11 โครงการ มูลค่ารวม 45,100 ล้านบาท ปูทางก้าวสู่การเป็นผู้นำด้านการพัฒนาอสังหาริมทรัพย์ไทยติดอันดับ TOP 5 ภายใน 3 ปีข้างหน้า ด้วยฐานะทางการเงินที่แข็งแกร่ง ประกาศปันผลงวดครึ่งปีหลัง 2563 ในอัตรา 0.50 บาทต่อหุ้น เตรียมแขวน XD วันที่ 10 พ.ค.นี้
*ด้าน “ชูวิทย์ จึงธนสมบูรณ์” ประธานเจ้าหน้าที่บริหาร บริษัท นอร์ทอีส รับเบอร์ จำกัด (มหาชน) หรือ NER ตอกย้ำปี 2564 คาดมีรายได้โตไม่น้อยกว่า 30% หรือที่ประมาณ 22,000 ล้านบาท และอาจมีการปรับเป้าประมาณการยอดขายใหม่ในไตรมาส 2 ตามความต้องการใช้ยางพาราในธุรกิจอุตสาหกรรมมีแนวโน้มฟื้นตัวอย่างแข็งแกร่ง และราคายางเฉลี่ยปี 2564 จะสูงกว่าปี 2563
*ปิดท้ายกันที่ บล.เออีซี (AEC) เปิดแนวทางปลดล็อกเครื่องหมาย “C” เดินหน้าเร่งปรับโครงสร้างทุน ลดต้นทุนค่าใช้จ่ายและความเสี่ยง สร้างรายได้เพิ่มจากธุรกิจเดิมทั้งหลักทรัพย์และวาณิชธนกิจ ศึกษาการเข้าลงทุนในธุรกิจใหม่ พร้อมปูทางในอนาคตจะปรับโครงสร้างเป็นโฮลดิ้งเพิ่มโอกาสในการสร้างผลประกอบการให้แข็งแรง